በአዲስ አበባ የውኃ ሥርጭት በፈረቃ ሆነ
የኤልኒኖ ክስተት ባስከተለው የአየር ንብረት ለውጥ ምክንያት በተፈጠረው የዝናብ እጥረት ወደ ግድቦች መግባትና መጠራቀም የነበረበት ውኃ በመቀነሱ፣ ከለገዳዲና ከድሬ ግድቦች ለ24 ሰዓታት ውኃ ሲያገኙ የነበሩ የአዲስ አበባ ነዋሪዎች ከየካቲት 24 ቀን 2008 ዓ.ም. ጀምሮ ውኃ በፈረቃ እንዲያገኙ መደረጉን የአዲስ አበባ ውኃና ፍሳሽ ባለሥልጣን አስታወቀ፡፡የአዲስ አበባ ውኃና ፍሳሽ ባለሥልጣን የኮሙዩኒኬሽን ጉዳዮች ደጋፊ የሥራ ሒደት መሪ ወይዘሮ እፀገነት ተስፋዬ በአዲስ አበባ የውኃ ሥርጭት በፈረቃ መሆኑን ያስታወቁት፣ ዘንድሮ ለ16ኛ ጊዜ ‹‹የተሻለ የውኃ አቅርቦት በተሻለ የሥራ ዕድል›› በሚል መሪ ቃል የሚከበረውን የዓለም የውኃ ቀንን አስመልክቶ ጋዜጠኞች የለገዳዲንና የድሬ ግድቦችን መጋቢት 10 ቀን 2008 ዓ.ም. እንዲጎበኙ በተደረገበት ወቅት ነው፡፡‹‹እንደ ከዚህ ቀደሙ ወደ ለገዳዲ ግድብ ውኃ በደንብ አልገባም፡፡ ግድቡ ለመሙላት አንድ ሜትር ሲቀረው ነው ክረምቱ የወጣው፡፡ ስለሆነም የአንድ ሜትር ልዩነት ተፈጥሯል፡፡ ይህ የአንድ ሜትር ልዩነት ማለት ደግሞ በለገዳዲ የማምረት አቅም ሲሰላ ከተማዋ ከግድቡ የምታገኘው የአንድ ወር የውኃ ምርት ማለት ነው፤›› ሲሉ ወይዘሮ እፀገነት አስረድተዋል፡፡ከዚህ በተጨማሪም በበጋው የተጠበቀው የበልግ ዝናብ በበቂ ሁኔታ ባለመዝነቡና አየሩም ሞቃታማ በመሆኑ ምክንያት፣ ከትነት ጋር ተያይዞ የግድቡ የውኃ መጠን እንደቀነሰ ገልጸዋል፡፡‹‹አሁን ያለንን ውኃ አብቃቅተን ለቀጣይ ወራት ለመጠቀም እንችል ዘንድ የፈረቃ ሥርዓት ከየካቲት 24 ቀን 2008 ዓ.ም. ጀምሮ ተግባራዊ ሆኗል፤›› በማለት ነዋሪዎች ይህን ተገንዝቦ ዝግጅት እንዲያደርጉ መልዕክት አስተላልፈዋል፡፡በተመሰሳይም የአዲስ አበባ ውኃና ፍሳሽ ባለሥልጣን የውኃ ማምረት፣ ማጣራትና ማሠራጨት ሥርዓት ቁጥጥር ንዑስ የሥራ ሒደት ባለቤት አቶ ታደሰ ዘገዬ፣ ‹‹በተፈጠረው የውኃ እጥረት ምክንያት ቀደም ባለው ጊዜ ለ24 ሰዓት ውኃ ሲያገኙ የነበሩ የከተማው አካባቢዎች፣ ከፈረቃው መጀመር ጋር ተያይዞ ውኃ የሚያገኙት በሳምንት ለአራት ቀናት ይሆናል፤›› በማለት የውኃ ሥርጭቱ ምን ሊመስል እንደሚችል ገልጸዋል፡፡‹‹የለገዳዲ ግድብ የውኃ ክምችት መጠን ከመሬት ወለል በላይ 2,466 ሜትር መሆን ሲገባው፣ 2,465 ሜትር ሆኖ ነው ዝናቡ ያለፈው፡፡ ይህ የአንድ ሜትር ልዩነት ማለት ግድቡ መያዝ ከነበረበት አምስት ሚሊዮን ሜትር ኪዩብ ውኃ ሳይዝ ነው ክረምቱ ያለፈው፤›› በማለትም አስረድተዋል፡፡ከዚህ ቀደም በፈረቃ ሲያገኙ የነበሩ የአዲስ አበባ አካባቢዎች በነበሩበት እንደሚቀጥሉ የገለጹት አቶ ታደሰ፣ ‹‹በተለይ በዋናነት ሰሜን የአዲስ አበባ ክፍል ወይም የጉለሌ ክፍለ ከተማ ድሮም ፈረቃ ነው የነበረው፡፡ አሁንም በፈረቃው የሚቀጥል ይሆናል፡፡ የተለየ ነገር ሊፈጠር አይችልም፤›› ብለዋል፡፡የለገዳዲ ግድብ የከተማውን አንድ አራተኛ የውኃ ፍላጎት የሚሸፍን ነው፡፡ ግድቡ ለ45 ዓመታት ሥራ ላይ ቆይቷል፡፡ ውኃ የመያዝ አቅሙ 45 ሚሊዮን ሜትር ኪዩብ ነበር፡፡ አሁን ግን ግድቡ በደለል እየተሞላ በመምጣቱ ምክንያት ውኃ የመያዝ አቅሙ ወደ 38 ሚሊዮን ሜትር ኪዩብ መቀነሱን ለማወቅ ተችሏል፡፡ 